Polisiekomitee keur vuurwapen-amnestie goedArgieffoto (Foto: Marcus Trapp/Pixabay) Die portefeuljekomitee oor polisie het Woensdag ŉ aansoek van die ministerie van polisie vir ŉ amnestietydperk vir vuurwapens goedgekeur kragtens artikel 139 van die Wet op Vuurwapenbeheer. Tinia Joemat-Pettersson, voorsitter van die komitee, het gesê die komitee se grootste oorweging was om die verspreiding van vuurwapens op Suid-Afrika se strate te verminder, in ŉ poging om misdaad te bekamp. Die komitee het voorgestel dat die aanvangsdatum van 1 Desember 2019 tot Mei 2020 verskuif moet word. “Dit bied die geleentheid om alle administratiewe prosesse af te handel,” het Joemat-Pettersson bygevoeg. Die komitee het ook die ministerie en die SAPD gemaan om ŉ toegewing te maak aan persone wat nie in staat was om hul vuurwapenlisensies te hernu nie om van die amnestieperiode gebruik te maak om aansoek te doen vir die nodige lisensie. Die komitee het ook ŉ gedetailleerde verslag versoek van die 2005- en 2010-amnestie wat besonderhede bevat van alle vuurwapens wat ontvang is, ongeag of dit wettig of onwettig was. Die komitee versoek ook ŉ voorlopige verslag oor die implementering van die amnestie aan die begin van Februarie en dan elke tweede maand daarna. “Die komitee moedig alle Suid-Afrikaners aan om gebruik te maak van die amnestie en hul vuurwapens by die SAPD in te dien om aktief deel te neem in ŉ poging om vuurwapens van ons strate te verwyder,” het sy bygevoeg. Die komitee sal nou ŉ aanbeveling maak aan die Nasionale Vergadering om die amnestie goed te keur.